
Székelyföldi ásványvízforrások kémiai, geokémiai és mikrobiológiai jellemzése

Kulcsszavak: ásványvíz; Székelyföld; elem összetétel; mikrobiom; geotípusok
           Az utóbbi évtizedben Székelyföld több régiójában található ásványvízforrásokról alapos kémiai és geokémiai vizsgálatok folytak. Jelen kutatásunkban 42 széles körben használt forrást vizsgáltunk meg Korondon, az Alcsíki-, Középcsíki- és Felcsíki-medencékben, valamint Erdővidéken. A mintázást 2022 szeptemberében történt. Helyszíni méréseket végeztünk (hőmérsékletet, pH-t, elektromos vezetőképességet, oxido-redukciós potenciált), bórsav, kovasav, valamint számos kation (Na+, K+, Li+, Rb+, Mg2+, Ca2+, Sr2+, Ba2+, Fe2+, Mn2+, Al3+) és anion (HCO3‒, Cl‒, SO42‒) mennyiségét határoztuk meg különféle laboratóriumi módszerekkel. A vizek Ca-Mg-HCO3, Na-Ca-Mg-HCO3 típusúak voltak. A vizek általában alacsony pH-val rendelkeztek, az elektromos vezetőképesség viszont széles tartományban változott. A hierarchikus klaszteranalízis a vizeket négy nagyobb csoportba sorolta a makroösszetevők alapján. Néhány forrás különleges összetételűnek minősült, például a korondi Árcsó forrás és a Székelyudvarhely mellett levő Szejke forrás kitűnt a magas kalcium-szulfát tartalommal, a felcsíki Sörkerti és Szederjesi forrás pedig a magas magnéziumtartalommal (> 240 mg/l). A nyomelemek szempontjából a hargitafürdői Vallató forrásnak magas volt az alumíniumtartalma, ami meghaladta a megengedett 0,2 mg/l határértéket ivóvizekre, és ezért nem ajánlott a rendszeres fogyasztása.
          A forrásvizekből meghatároztuk a baktériumok összcsíraszámát 22 ℃-on es 37 ℃-on, illetve vizsgáltuk a higiéniai szempontból fontos baktériumok (coliformok, Escherichia coli, fekális Enterococcus-ok, Clostridium-ok) jelenlétét. Mikrobiológiai szempontból több forrás kiváló minőségű víznek tekinthető, de voltak olyan források is, amelyekben többféle baktériumot is kimutattunk. Elmondhatjuk, hogy a rendszeres gondozás hiánya miatt az ásványvizek higiéniai állapota egyre inkább romlik, és kimutatható hogy felszíni, nem ritkán fekális eredetű szennyezések kerülnek be a források vizébe.



